
ΔΕΛΤΙΟ ΤΥΠΟΥ
Αθήνα, 21 Οκτωβρίου 2013
Ενημερωτική εκδήλωση για την Παιδική Παχυσαρκία, με αφορμή την Παγκόσμια Ημέρα Παχυσαρκίας, διοργανώνει στις  24 Οκτωβρίου  στο Πολεμικό Μουσείο (17:30-20:30) η  Α΄ Παιδιατρική Κλινική της Ιατρικής Σχολής του Εθνικού Καποδιστριακού Πανεπιστημίου Αθηνών.

Στόχος της εκδήλωσης είναι η  ενημέρωση και ευαισθητοποίηση του κοινού αναφορικά με την πρόληψη και την αντιμετώπιση του αυξημένου βάρους σώματος κατά την παιδική και εφηβική ηλικία.

Στην κατεύθυνση αυτή ήδη η  Α΄ Παιδιατρική Κλινική της Ιατρικής Σχολής του Εθνικού Καποδιστριακού Πανεπιστημίου Αθηνών υλοποιεί το πρόγραμμα: ‘Ανάπτυξη Εθνικού Συστήματος Πρόληψης και Αντιμετώπισης της Υπερβαρότητας και Παχυσαρκίας κατά την Παιδική και Εφηβική Ηλικία’, με σύνθημα ‘Χάνω Βάρος – Κερδίζω Ζωή’,  το οποίο χρηματοδοτείται από τα ΕΣΠΑ (MIS 370545). 
Το Πρόγραμμα υλοποιείται από το Τμήμα Ενδοκρινολογίας, Μεταβολισμού και Διαβήτη της Α΄ Παιδιατρικής Κλινικής, το οποίο αποτελεί Κέντρο Πρόληψης και Αντιμετώπισης της Παχυσαρκίας κατά την Παιδική και Εφηβική Ηλικία στην Ελλάδα. Επιστημονική Υπεύθυνη του έργου είναι η κ. Ευαγγελία Χαρμανδάρη, Αναπληρώτρια Καθηγήτρια Παιδιατρικής και Εφηβικής Ενδοκρινολογίας της Ιατρικής Σχολής του Πανεπιστημίου Αθηνών.


Στα πλαίσια του Προγράμματος και προκειμένου να αξιολογηθούν οι προτεινόμενες παρεμβάσεις, αναπτύχθηκε το Ιατρείο Αντιμετώπισης Αυξημένου Βάρους Σώματος, το οποίο λειτουργεί καθημερινά στο Τμήμα Ενδοκρινολογίας, Μεταβολισμού και Διαβήτη της                        Α’ Παιδιατρικής Κλινικής Πανεπιστημίου Αθηνών, στο Νοσοκομείο Παίδων «Η Αγία Σοφία» (Κεντρικό Κτίριο, 6ος Όροφος, τηλ. 213 2013 666). Το Ιατρείο Αντιμετώπισης Αυξημένου Βάρους Σώματος είναι στελεχωμένο με Ιατρικό προσωπικό, Διατροφολόγο, Καθηγητή Φυσικής Αγωγής και Παιδοψυχολόγο. Τα παιδιά και οι έφηβοι που παρακολουθούνται στο Ιατρείο αξιολογούνται κλινικά και εργαστηριακά ανά τακτά χρονικά διαστήματα χωρίς οικονομική επιβάρυνση.

Την εκδήλωση έχουν προσκληθεί να χαιρετίσουν
· ο κ. Άδωνις Γεωργιάδης, Υπουργός Υγείας

· ο κ. Βασίλης Κοντοζαμάνης, Διοικητής 1ης Υγειονομικής Περιφέρειας (Υ.ΠΕ) Αττικής

· ο κ. Εμμανουήλ Παπασάββας, Διοικητής Νοσοκομείου Παίδων «Η Αγία Σοφία»

· η κ. Κυριακή Γιαννακίδου, Γενική Γραμματέας Αθλητισμού 

· η κ. Ανδρονίκη Γεωργίου, Υπεύθυνη Έργου «Σχολές Γονέων», Υπουργείο Παιδείας, Γενική Γραμματεία Δια Βίου Μάθησης, Ινστιτούτο Διαρκούς Εκπαίδευσης Ενηλίκων

· ο κ. Δημοσθένης Ταμπάκος, Πρόεδρος Ολυμπιονικών


Η εκδήλωση θα ολοκληρωθεί με τη συμμετοχή της Παιδικής Χορωδίας του κ. Δημήτρη Τυπάλδου.

Για περισσότερες πληροφορίες www.childhood-obesity.gr.

